62024TO0257(01)_INF
A Törvényszék elnökhelyettesének végzése, 2024. július 19. –Mazepin kontra Tanács
(T‑257/24. R. sz. ügy)
„Ideiglenes intézkedés – Közös kül‑ és biztonságpolitika – Oroszországnak az Ukrajna területi integritását, szuverenitását és függetlenségét aláásó vagy fenyegető intézkedései miatt hozott korlátozó intézkedések – A pénzeszközök és gazdasági erőforrások befagyasztása – Ideiglenes intézkedések iránti kérelem – Fumus boni iuris – Sürgősség – Az érdekek mérlegelése”
1.
Ideiglenes intézkedés – A végrehajtás felfüggesztése – Az elrendelés feltételei – Fumus boni iuris – Az alapkereset alátámasztására felhozott jogalapok prima facie vizsgálata – A felperes nevét a vagyoni eszközök befagyasztására vonatkozó jegyzékeken továbbra is szerepeltető tanácsi jogi aktusok elleni kereset – A Tanács olyan értékelési hibájára alapított jogalap, amelyet a Törvényszék az ugyanazon okokon alapuló korábbi tanácsi jogi aktusok megsemmisítésével már szankcionált – Első látásra nem teljesen megalapozatlan jogalap
(EUMSZ 278. cikk; a Törvényszék eljárási szabályzata, 156. cikk, (4) bekezdés; a (KKBP) 2023/1767 és a (KKBP) 2024/847 határozattal módosított 2014/145/KKBP tanácsi határozat; 269/2014, 2023/1765 és 2024/849 tanácsi rendelet)
(lásd: 21., 22., 25–28. pont)
2.
Ideiglenes intézkedés – A végrehajtás felfüggesztése – Ideiglenes intézkedések – Az elrendelés feltételei – Sürgősség – Súlyos és helyrehozhatatlan kár – A felperes nevének a vagyoni eszközök befagyasztására vonatkozó jegyzékeken való további szerepeltetése miatt a szakmai pályafutás folytatását ért sérelemből eredő kár – Nem pénzbeli kár – A felperes nevének az említett jegyzékeken való további szerepeltetése és a hivatkozott kár közötti okozati összefüggés fennállása – A szakmai pályafutás folytatásának hipotetikus lehetősége – Pénzbeli kártérítéssel helyre nem hozható kár
(EUMSZ 278. cikk; a Törvényszék eljárási szabályzata, 156. cikk, (4) bekezdés; a (KKBP) 2024/847 határozattal módosított 2014/145/KKBP tanácsi határozat; 269/2014 és 2024/849 tanácsi rendelet)
(lásd: 29., 35–40., 42., 47., 49. pont)
3.
Ideiglenes intézkedés – A végrehajtás felfüggesztése – Az elrendelés feltételei – Az ügyben szereplő érdekek összességének egymással szembeni mérlegelése – Az ukrajnai helyzetre tekintettel hozott korlátozó intézkedések – Pénzeszközök befagyasztására vonatkozó határozat – Az Oroszországi Föderáció kormányának jelentős bevételi forrást biztosító gazdasági ágazatokban tevékenykedő üzletemberek, jogi személyek, szervezetek vagy szervek és velük kapcsolatban álló személyek – A Tanács érdekével szemben a felperes ahhoz fűződő érdekének elsőbbsége, hogy tárgyalásokat folytasson a leszerződése céljából, részt vegyen a következő autósport‑bajnokságokon, és folytassa szakmai pályafutását
(EUMSZ 278. cikk; a Törvényszék eljárási szabályzata, 156. cikk, (4) bekezdés; a (KKBP) 2024/847 határozattal módosított 2014/145/KKBP tanácsi határozat; 269/2014 és 2024/849 tanácsi rendelet)
(lásd: 50., 51., 56–65. pont)
Rendelkező rész
1)
A Törvényszék elnökhelyettese felfüggeszti az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról szóló, 2024. március 12‑i (KKBP) 2024/847 tanácsi határozat, valamint az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet végrehajtásáról szóló, 2024. március 12‑i (EU) 2024/849 tanácsi végrehajtási rendelet végrehajtását, amennyiben Nikita Dmitrievich Mazepin neve továbbra is szerepel azon személyek, szervezetek és szervek jegyzékében, akikre, illetve amelyekre e korlátozó intézkedések alkalmazandók, mégpedig kizárólag annyiban, amennyiben ez szükséges annak lehetővé tétele érdekében, hogy N. D. Mazepin tárgyalásokat folytathasson hivatásos Formula‑1 versenyzőként vagy más, részben vagy egészben az Európai Unió területén zajló autósport‑bajnokságok versenyzőjeként történő felvételéről, valamint részt vehessen a Formula‑1‑es nagydíjakon, tesztfutamokon, edzéseken és szabadedzéseken, valamint az Unió területén megrendezésre kerülő egyéb autósport‑bajnokságokon, versenyeken, tesztfutamokon, edzéseken és szabadedzéseken. E célból N. D. Mazepin kizárólag a következőkre jogosult: először is beutazhat az Unió területére abból a célból, hogy olyan versenycsapatokkal vagy szponzorokkal tárgyalásokat folytasson és megállapodásokat kössön, amelyek nem kapcsolódnak sem Dmitry Arkadievich Mazepin tevékenységeihez, sem olyan természetes vagy jogi személyekhez, akiknek, illetve amelyeknek a neve szerepel az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló, 2014. március 17‑i 2014/145/KKBP tanácsi határozat mellékleteiben, illetve az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló, 2014. március 17‑i 269/2014/EU tanácsi rendelet mellékleteiben foglalt jegyzékekben; másodszor, beutazhat az Unió területére annak érdekében, hogy teljes jogú, tartalékos vagy tesztpilótaként részt vegyen a Nemzetközi Automobil Szövetség (FIA) Formula‑1 bajnokságain vagy más autósport‑bajnokságokon, edzéseken, tesztfutamokon vagy szabadedzéseken, a Super Licence‑ének megújítása céljából is; harmadszor, beutazhat az Unió területére a FIA vagy a versenycsapata által előírt orvosi vizsgálatokon való részvétel céljából; negyedszer, beutazhat az Unió területére orvosi vizsgálatokkal és edzésekkel kapcsolatos programokon való részvétel céljából, beleértve a szimulátoron való részvételt is; ötödször, beutazhat az Unió területére versenycsapata vagy szponzorai kérésére verseny‑, szponzorációs és promóciós tevékenységekben való részvétel céljából; hatodszor, bankszámlát nyithat, amelyre a versenycsapatától kapott díjazás, bónuszok és juttatások utalhatók; és hetedszer, e bankszámlát és hitelkártyát kizárólag az Unió területén hivatásos versenyzőként történő utazással, a versenycsapattal vagy szponzorokkal folytatott tárgyalásokkal és megállapodások megkötésével, az Unió tagállamaiban bajnokságokon, nagydíjakon, versenyeken, edzéseken, tesztfutamokon vagy szabadedzéseken való részvétellel, valamint az orvosi vizsgálatokkal és edzésekkel kapcsolatos programmal kapcsolatban felmerülő költségek fedezésére használhatja.
2)
Amennyiben Formula‑1 versenyzőként vagy más, részben vagy egészben az Unió területén zajló autósport‑bajnokságok versenyzőjeként alkalmazzák, N. D. Mazepinnek semleges zászló alatt kell versenyeznie, és alá kell írnia a FIA által e célból megkövetelt versenyzői kötelezettségvállalást.
3)
A Törvényszék elnökhelyettese az ideiglenes intézkedés iránti kérelmet az ezt meghaladó részében elutasítja.
4)
A Törvényszék elnökhelyettese a 2024. május 21‑i Mazepin kontra Tanács végzést (T‑257/24 R) visszavonja.
5)
A Törvényszék elnökhelyettese a költségekről jelenleg nem határoz.